Bedrieglike aanlyn verhoudings kos SA'ners duisende | Maroela Media
Dit is nie aldag maklik om liefde te vind nie – ook nie aanlyn nie – en al hoe meer mense word die slagoffers van aanlyn swendelaars wat hul indoen. Nie net sit hulle dan met 'n gebroke hart nie, slagoffers word dikwels ook platsak gelaat.
TechShielder, 'n webwerf oor tegnologie en aanlyn sekuriteit, het in sy jongste studie die top‑20-lande waar die meeste mense onder bedrieglike liefdesverhoudings deurloop, bekend gemaak. Suid-Afrika is 18de op dié lys.
Die studie het 'n diepgaande ontleding van dié soort aanlyn swendelary gedoen en het bevind slagoffers word uit duisende rande bedrieg in hul soeke na liefde. Luidens die bevindings is dit egter nie net altyd romantiese verhoudings wat 'n slagoffer geld kan kos nie, maar ook verhoudings tussen familie, vriende en selfs sakeverhoudings.
"Die boosdoeners speel op die emosies van eensame mense wat hoop om liefde aanlyn te vind en oortuig hulle om geld, geskenke of hul persoonlike besonderhede aan te stuur," lui die verslag.
"Gevalle van hierdie soort swendelary het wêreldwyd tydens die [Covid-19-] pandemie toegeneem, aangesien al hoe meer mense in hierdie moeilike tye op soek is na kameraadskap."
Luidens die verslag is die Filippyne, Nigerië en Kanada die lande waar mense die meeste slagoffers is van bedrieglike liefdesverhoudings – ook bekend as "cat fishing".
In die Filippyne is 1 315 voorvalle van dié soort swendelary, in Nigerië altesame 1 129 en in Kanada 1 054 gevalle aangemeld. Dié lande word gevolg deur Brittanje (978), Turkye (683), Ghana (534), Afghanistan (485) en Duitsland (361).
SA'ners dok meeste op
Hoewel Suid-Afrika 18de op dié lys is met net 190 gevalle, is dit egter tweede op die lys van lande waar swendelaars die meeste geld per persoon uit niksvermoedende slagoffers kry.
Die gemiddelde bedrag geld wat slagoffers in Suid-Afrika verloor, beloop nagenoeg R700 000 en die afgelope jaar was mense 'n gesamentlike R130 miljoen op dié manier kwyt.
Slegs Chinese betaal meer geld as Suid-Afrikaners per persoon: In China word 'n slagoffer gemiddeld uit R800 000 bedrieg.
Die Filippyne het dalk die meeste gevalle van hierdie soort swendelary, maar slagoffers daar dok nietemin die minste geld op.
Britte het gesamentlik byna R500 miljoen só verloor, gevolg deur Turkye (R360 miljoen) en Nigerië (R240 miljoen).
"Finansiële winste is 'n groot dryfveer vir hierdie boosdoeners. Hulle bou vertroue by die slagoffers op met die doel om eindelik geld by hulle kry."
Wêreldwyd is daar R3 miljard oorbetaal aan mense wat hulle as iemand anders voordoen om 'n slagoffer te kul.
In al die lande word diegene tussen 45 en 59 jaar oud die meeste met 'n slap riem gevang. Bitter min jonger mense – diegene onder 29 – val egter vir die skelmstreek.
"Brittanje het wel opgemerk dat kinders onder nege sowat 0,22 % van die land se gevalle verteenwoordig."
TechShielder het in sy verslag ook verskeie aanbevelings gedoen wat mense kan help om 'n moontlike slenter betyds raak te sien.
"Dit is belangrik om die tyd te neem om sekere aspekte van 'n nuwe aanlyn vriend of lewensmaat te bevraagteken voor die verhouding te ernstig raak. Een van die belangrikste kwessies om voor uit te kyk, is as die persoon – hul voorkoms, foto's en besittings – aanlyn te goed lyk om waar te wees. Hierdie mense spog altyd oor hul finansiële sukses."
Dié soort swendelaars bereik vinnig verskeie verhoudingsmylpale en is vinnig om hul liefde aan 'n slagoffer te verklaar, of hulle selfs te vra om te trou.
Die persoon sal ook herhaaldelik video-oproepe uitstel of verskonings uitdink om nie in persoon te ontmoet nie.
"Die persoon sal mettertyd finansiële hulp vra en 'n verhaal aanmekaar flans dat hulle kwansuis skielik swaarkry," lui die verslag.
"Ons ignoreer dikwels ons instink wanneer iemand nuut in die prentjie is, maar dit is juis dán dat die rooi ligte moet begin flikker."
As jy so stupid wil wees om vir 'n wildvreemde geld te wil gee, verdien jy om ingeloop te word. Wat het geword van gesonde oordeel en verstand? Sorry maar ek het nie simpatie met vrouens wat hulle so laat inloop nie.
Dit vat nie veel om 'n skammer te ontmasker nie.
Waar is die tyd toe SA die lys gehaal het vir iets positiefs? Altyd die slagoffers van die negatiewe dinge.